KOMMISSIONENS BESLUTNING

af 14. april 2005

om opstilling af miljøkriterier for tildeling af Fællesskabets miljømærke til campingpladser

(meddelt under nummer K(2005) 1242)

(EØS-relevant tekst)

(2005/338/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1980/2000 af 17. juli 2000 om en revideret ordning for tildeling af et EF-miljømærke (1), særlig artikel 6, stk. 1, andet afsnit, og sjette afsnit i punkt 2 til bilag V,

efter høring af Den Europæiske Unions Miljømærkenævn, og

ud fra følgende betragtninger:

I forordning (EF) nr. 1980/2000 fastsættes det, at Fællesskabets miljømærke kan tildeles et produkt, som besidder egenskaber, der giver det mulighed for i væsentlig grad at bidrage til forbedringer i forbindelse med vigtige miljøforhold.

Forordning (EF) nr. 1980/2000 foreskriver, at der for hver produktgruppe fastsættes specifikke miljømærkekriterier på grundlag af kriterier udarbejdet af Den Europæiske Unions Miljømærkenævn.

Miljøkriterierne for campingpladser bør opdeles i obligatoriske kriterier, som alle skal opfyldes, og fakultative kriterier, hvoraf kun en del behøver at være opfyldt.

Hvad angår mikrovirksomheders ansøgningsgebyrer og årlige gebyr for anvendelse af miljømærket, som fastsat i Kommissionens henstilling 96/280/EF af 3. april 1996 vedrørende definitionen af små og mellemstore virksomheder (2) , er det hensigtsmæssigt, at der for disse virksomheder i betragtning af deres begrænsede ressourcer og deres særlige betydning inden for denne produktgruppe, indføres reduktioner udover dem, der er fastsat i forordning (EF) nr. 1980/2000 og i artikel 5 i Kommissionens beslutning 2000/728/EF af 10. november 2000 om fastsættelse af gebyrer for behandling af ansøgninger om EF-miljømærket samt de årlige gebyrer (3) .

VEDTAGET FØLGENDE BESLUTNING:

Artikel 1

Produktgruppen »campingpladser« omfatter som hovedservice udlejning mod et vederlag af enhedspladser indrettet til mobile strukturer til overnatning på et veldefineret område.

Den skal ligeledes omfatte andre overnatningsmuligheder og fælles faciliteter, hvis sådanne findes inden for det definerede område.

»Campingpladsen« på det pågældende område kan også omfatte madsalg og fritidsaktiviteter under campingpladsens ledelse eller ejer.

Artikel 2

For at få tildelt et miljømærke i medfør af forordning (EF) nr. 1980/2000 skal campingpladsens serviceydelse tilhøre produktgruppen »campingpladser« og opfylde kriterierne i del A i bilaget til denne beslutning.

Campingpladser skal desuden overholde et tilstrækkeligt antal kriterier anført i del B i bilaget; hvert kriterium tildeles point. Campingpladsen skal mindst opnå:

Det samlede antal point forøges med et ekstra point for hver yderligere service, der tilbydes, såsom madsalg, fritidsaktiviteter osv.

Artikel 3

1. Som undtagelse fra artikel 1, stk. 3, i beslutning 2000/728/EF kan ansøgningsgebyret i tilfælde af en ansøgning fra en mikrovirksomhed om tildeling af miljømærke til en campingplads reduceres med 75 % uden mulighed for anden reduktion.

2. Som undtagelse fra første sætning af artikel 2, stk. 5, i beslutning 2000/728/EF fastsættes det årlige mindstegebyr pr. mikrovirksomhed for anvendelse af miljømærket til 100 EUR.

3. Campingpladsens årlige omsætning beregnes ved at multiplicere salgsprisen med antallet af overnatninger og reducere resultatet med 50 %. Salgsprisen er den gennemsnitlige pris, campingpladsgæsten betaler for overnatningen og alle de serviceydelser, som ikke koster ekstra. Nedsættelserne af minimumsbeløbet for det årlige gebyr, som fastsat i artikel 2 i beslutning 2000/728/EF, finder anvendelse.

4. I denne beslutning forstås ved mikrovirksomheder de virksomheder, der er defineret i henstilling 96/280/EF i versionen af 3. april 1996.

Artikel 4

Til administrative formål tildeles kodenummeret »26« til produktgruppen »campingpladser«.

Artikel 5

Miljøkriterierne for produktgruppen »campingpladser« og de krav til vurdering og verifikation, der er knyttet til disse kriterier, gælder i tre år fra denne beslutnings meddelelse.

Artikel 6

Denne beslutning er rettet til medlemsstaterne.

(1) EFT L 237 af 21.9.2000, s. 1.

(2) EFT L 107 af 30.4.1996, s. 4.

(3) EFT L 293 af 22.11.2000, s. 18. Ændret ved beslutning 2003/393/EF (EUT L 135 af 3.6.2003, s. 31).

BILAG

GENERELT

Sigtet med kriterierne

Sigtet med kriterierne er at mindske de væsentligste miljøpåvirkninger i de tre faser af serviceydelsens livscyklus (indkøb, ydelse af servicen og affald). De sigter navnlig mod at:

— mindske energiforbruget

— mindske vandforbruget

— mindske affaldsproduktionen

— fremme anvendelsen af vedvarende ressourcer og mere miljøvenlige stoffer

— fremme kommunikation og oplysning om miljøet.

Specifikationer

— Mobile strukturer omhandlet i artikel 1 er f.eks. telte, campingvogne, campingbiler og lignende. Overnatningsmuligheder er faciliteter såsom hytter, campingbiler og lejligheder. Fælles faciliteter er vaske- og madlavningsfaciliteter, supermarkeder og informationsfaciliteter.

Vurderings- og verifikationskrav

De specifikke vurderings- og verifikationskrav er anført direkte under hvert kriterium i del A og B.

Der kan eventuelt anvendes andre testmetoder og -standarder end dem, der er anført ved de enkelte kriterier, hvis disse accepteres som ligeværdige af det ansvarlige organ, der skal vurdere ansøgningen.

Når ansøgeren skal fremlægge erklæringer, dokumentation, analyse- og testresultater eller andet belæg for, at kriterierne opfyldes, er det underforstået, at dette kan stamme fra ansøgeren og/eller dennes leverandør(er) og/eller deres leverandør(er) osv. alt efter omstændighederne.

De ansvarlige organer kan om nødvendigt kræve underbyggende dokumentation og foretage uafhængig verifikation.

De ansvarlige myndigheder foretager inspektioner på stedet.

Det anbefales, at de ansvarlige myndigheder tager hensyn til gennemførelsen af anerkendte miljøledelsesordninger som EMAS eller ISO 14001, når de bedømmer ansøgninger og overvåger overholdelsen af kriterierne.

(Bemærk: Der er ikke krav om anvendelse af sådanne ledelsesordninger.)

DEL A

Kriterier omhandlet i artikel 2, første afsnit

ENERGI

1. El fra vedvarende kilder

Mindst 22 % af elforbruget skal dækkes af vedvarende energikilder som defineret i Europa-Parlamentets og Rådets direktiv 2001/77/EF af 27. september 2001 om fremme af elektricitet produceret fra vedvarende energikilder inden for det indre marked for elektricitet (1).

Dette kriterium gælder kun for campingpladser, som har adgang til et marked, hvor der udbydes energi fra vedvarende energikilder.

Vurdering og verifikation: Ansøgeren skal fremlægge en erklæring fra elleverandøren (eller kontrakten med denne) med angivelse af den eller de vedvarende energikilders art, den procentvise andel af el leveret fra vedvarende kilder og en angivelse af den højeste procentvise andel, der kan leveres. I henhold til direktiv 2001/77/EF forstås ved vedvarende energikilder: vedvarende, ikke-fossile energikilder (vind, sol, geotermisk varme, bølge- og tidevandsenergi, vandkraft, biomasse, lossepladsgas, gas fra rensningsanlæg og biogas).

2. Kul og svære olier

Hverken svære olier med et svovlindhold højere end 0,2 % eller kul må anvendes som energikilde.

Dette kriterium gælder kun for campingpladser med eget varmeanlæg.

Vurdering og verifikation: Ansøgeren skal fremlægge en erklæring om, at dette kriterium er opfyldt, og angive arten af de anvendte energikilder.

3. El til opvarmning

Mindst 22 % af elforbruget til rumopvarmning i fællesrum, udlejningslogi og varmt brugsvand skal dækkes af vedvarende energikilder som defineret i Europa-Parlamentets og Rådets direktiv 2001/77/EF.

Dette kriterium gælder kun for campingpladser, som har eget elvarmeanlæg, og som har adgang til et marked, hvor der udbydes el fra vedvarende energikilder.

Vurdering og verifikation: Ansøgeren skal fremlægge en erklæring om, at dette kriterium er opfyldt, og angive arten og mængderne af de energikilder, der anvendes til opvarmning, i givet fald sammen med dokumentation for de anvendte kedler (varmegeneratorer).

4. Kedelvirkningsgrad

Virkningsgraden for en ny kedel (varmeproducerende), der købes i den periode, hvor miljømærket er gyldigt, skal være mindst 90 % målt i henhold til Rådets direktiv 92/42/EØF af 21. maj 1992 om krav til virkningsgrad i nye varmtvandskedler, der anvender flydende eller luftformigt brændsel (2), eller i henhold til relevante produktstandarder og regulativer for sådanne kedler, der ikke er omfattet af dette direktiv.

Varmtvandskedler, der anvender flydende eller gasformigt brændsel i henhold til definitionen i direktiv 92/42/EØF, skal opfylde standarder for virkningsgrad som anført i direktivet.

Virkningsgraden for kedler, der er undtaget fra direktiv 92/42/EØF, skal opfylde producentens anvisninger samt national og lokal lovgivning om virkningsgrad.

Vurdering og verifikation: Ansøgeren skal fremlægge en teknisk specifikation fra vedkommende, der er ansvarlig for salget og/eller vedligeholdelsen af kedlen, med angivelse af virkningsgraden. I direktiv 92/42/EØF defineres nyttevirkningsgrad (udtrykt i %) som forholdet mellem den varmemængde, der tilføres vandet i kedlen pr. tidsenhed, og produktet af den nedre brændværdi ved konstant brændstoftryk og brændstofforbruget pr. tidsenhed.

I artikel 3 i direktiv 92/42/EØF udelukkes følgende kedeltyper: varmtvandskedler, som kan anvende forskellige slags brændsel, herunder fast brændsel; gennemstrømningsvandvarmere til fremstilling af varmt brugsvand; kedler, som anvender brændsel, der i egenskaber afviger væsentligt fra gængse flydende og gasformige brændsler (industriel spildgas, biogas mv.); komfurer og apparater, som hovedsagelig er beregnet til opvarmning af det rum, hvori de er installeret, og som samtidig, men accessorisk, tjener til at forsyne centralvarmeanlæg og brugsvandsinstallationer med varmt vand.

5. Klimaanlæg

Klimaanlæg, der købes i den periode, hvor miljømærket er gyldigt, skal som minimum have et relativt energiforbrug i klasse B som fastsat i Kommissionens direktiv 2002/31/EF af 22. marts 2002 om gennemførelse af Rådets direktiv 92/75/EØF om energimærkning af klimaanlæg til husholdningsbrug (3), eller en tilsvarende energieffektivitet.

Bemærk: Dette kriterium gælder ikke for klimaanlæg, som er apparater, der også kan benytte andre energikilder, luft-til-vand- og vand-til-vand-apparater, eller enheder med et output (køleeffekt) på mere end 12 kW.

Vurdering og verifikation: Ansøgeren skal fremlægge tekniske specifikationer fra de faglærte teknikere, der er ansvarlige for installationen, salget og/eller vedligeholdelsen af klimaanlægget.

6. Vinduesisolering

Alle vinduer i opvarmede og/eller klimakonditionerede fællesrum og udlejningslogi skal have en tilstrækkelig høj grad af varmeisolering i overensstemmelse med det lokale klima, og de skal tilvejebringe en tilstrækkelig indendørs støjdæmpning. (Dette gælder ikke for udlejningscampingvogne/-campingbiler, når disse ikke ejes af campingpladsledelsen).

Vurdering og verifikation: Ansøgeren skal selv fremlægge en erklæring herom, hvis isoleringen er tilstrækkelig, eller en erklæring fra en professionel tekniker med angivelse af, at dette kriterium er opfyldt.

7. Slukning af varme- eller klimaanlæg

Hvis varme- eller klimaanlægget ikke automatisk slukkes, når vinduer åbnes, skal der forefindes let tilgængelige oplysninger, hvormed gæsten mindes om at lukke vinduet eller vinduerne, hvis varme- eller klimaanlægget er tændt.

Dette kriterium gælder kun for campingpladser med varme- og/eller klimaanlæg.

Vurdering og verifikation: Ansøgeren skal fremlægge en erklæring om, at dette kriterium er opfyldt, i givet fald sammen med gæsteinformationen (hvis en sådan findes).

8. Slukning af lys

Hvis lyset i udlejningslogier ikke slukkes automatisk, skal der forefindes let tilgængelige oplysninger, hvormed gæsterne mindes om at slukke lyset, når faciliteterne forlades.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med informationsprocedurerne.

9. Lavenergipærer

a) Senest et år efter, at miljømærket er taget i anvendelse, skal mindst 60 % af alle pærer på campingpladsen have et relativt energiforbrug i klasse A, jf. Kommissionens direktiv 98/11/EF af 27. januar 1998 om gennemførelse af Rådets direktiv 92/75/EØF om energimærkning af husholdningslamper (4). Dette gælder ikke for pærer, som på grund af fysiske karakteristika ikke kan udskiftes med lavenergipærer.

b) Senest et år efter, at miljømærket er taget i anvendelse, skal mindst 80 % af alle pærer, som er placeret på steder, hvor de kan forventes at være tændt i mere end fem timer om dagen, have et relativt energiforbrug i klasse A, jf. direktiv 98/11/EF. Dette gælder ikke for pærer, som på grund af fysiske karakteristika ikke kan udskiftes med lavenergipærer.

Vurdering og verifikation: Ansøgeren skal fremlægge en erklæring om, at begge dele af dette kriterium er opfyldt, sammen med oplysning om de anvendte pærers relative energiforbrug.

VAND

10. Vandforsyning

Campingpladsen skal over for vandforsyningsmyndigheden erklære, at den er parat til at skifte til en alternativ vandforsyningskilde (f.eks. lednings- eller overfladevand), hvis lokale undersøgelser med henblik på beskyttelse af vandressourcerne påviser en høj miljøbelastning fra anvendelsen af dens nuværende vandforsyningskilde.

Dette kriterium finder kun anvendelse, hvis campingpladsen ikke forsynes med ledningsvand.

Vurdering og verifikation: Ansøgeren skal fremlægge en erklæring om dette sammen med relevant dokumentation i givet fald med angivelse af resultaterne af de lokale undersøgelser med henblik på beskyttelse af vandressourcerne, en angivelse af eventuelle nødvendige foranstaltninger og dokumentation for, at de relevante foranstaltninger er truffet.

11. Vandgennemstrømningen i vandhaner og brusere

Vandgennemstrømningen i vandhaner og brusere, undtagen badekarshaner, må ikke overstige 10 liter pr. minut.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med oplysning om og relevant dokumentation af, hvorledes campingpladsen opfylder dette kriterium.

12. Vandspareforanstaltninger i badeværelser og toiletter

I badeværelser og på toiletter skal der findes egnet information til gæsten om, hvordan vedkommende kan hjælpe campingpladsen med at spare på vandforbruget.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med relevant information til gæsterne.

13. Affaldsspande på toiletter

Der skal være en affaldsspand på alle toiletter, og gæsten opfordres til at benytte affaldsspanden i stedet for toilettet til det affald, der egner sig hertil.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en angivelse af den oplysende tekst til gæsten.

14. Skylning af urinaler

Urinaler skal være forsynet med automatisk (indstillelig skylletid) eller manuel skylning, således at der ikke er kontinuerlig skylning.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med dokumentation for de installerede urinaler.

15. Lækager

Personalet skal uddannes til dagligt at kontrollere, om der er synlige lækager, og om nødvendigt skal de træffe egnede forholdsregler. Gæsten skal opfordres til at oplyse personalet om eventuelle lækager.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med relevant dokumentation af de emner, som uddannelsen omfatter, og en kopi af oplysningerne til gæsterne.

16. Vanding af planter og udenomsarealer

Blomster og udenomsarealer vandes normalt om morgenen eller efter solnedgang, når regionale eller klimatiske forhold gør dette hensigtsmæssigt.

Vurdering og verifikation: Ansøgeren skal fremlægge en erklæring om, at dette kriterium er opfyldt.

17. Spildevandsrensning

Alt spildevand skal renses.

Hvis det ikke er muligt at blive koblet på et spildevandsrensningsanlæg, skal campingpladsen være forsynet med eget rensningssystem, som opfylder kravene i den relevante lokale, regionale eller europæiske lovgivning. Gæster oplyses om behovet for og pligten til korrekt bortskaffelse af spildevand fra deres mobile logistrukturer.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med dokumentation for tilslutningen til det lokale spildevandsrensningsanlæg eller i givet fald for etablissementets eget spildevandsrensningssystem og dokumentation til gæster om spildevandsbortskaffelse.

18. Spildevandsplan

Campingpladsen skal anmode den lokale spildevandsforvaltning om dennes spildevandsplan og følge den, hvis en sådan findes.

Vurdering og verifikation: Ansøgeren skal fremlægge brevet til den lokale spildevandsforvaltning med anmodning om den lokale spildevandsplan og det modtagne svar på anmodningen. Hvis der findes en plan, skal ansøgeren dokumentere, hvilke skridt der er taget for at følge den.

VASKEMIDLER OG DESINFEKTIONSMIDLER

19. Aftømningsfacilitet for kemiske toiletter

Hvis campingpladsen er tilsluttet en septiktank, skal affald fra kemiske toiletter samles og behandles adskilt eller på anden korrekt måde. Hvis campingpladsen er tilsluttet den kommunale kloakering, er det tilstrækkeligt med en særlig tank eller bortskaffelsesbeholder for at undgå udslip.

Vurdering og verifikation: Ansøgeren skal fremlægge en erklæring om, at dette kriterium er opfyldt, herunder eventuelle specifikke bortskaffelseskrav fra den lokale myndighed og dokumentation om det kemiske dræn.

20. Desinfektionsmidler

Desinfektionsmidler må kun bruges, hvor de af hensyn til retlige hygiejnekrav er nødvendige.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en angivelse af hvor og hvornår der benyttes desinfektionsmidler.

21. Uddannelse af personalet i brug af rengøringsmidler og desinfektionsmidler

Personalet skal uddannes i ikke at overskride den anbefalede dosis af rengøringsmidler og desinfektionsmidler, der er anført på emballagen.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med nærmere oplysninger om uddannelsen.

AFFALD

22. Affaldssortering foretaget af gæster

Der opstilles egnede affaldscontainere, så gæsterne har mulighed for at sortere affald i henhold til lokale eller nationale systemer. Der skal på pladsens forskellige områder være klart tilgængelige og letforståelige oplysninger med opfordring til gæsterne om at sortere affaldet. Containere til kildesortering må ikke være vanskeligere at nå frem til end de generelle skraldespande.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med nærmere oplysninger om affaldscontainerne og en kopi af skiltet/informationen og placeringen af containerne på campingpladsen.

23. Farligt affald

Personalet skal frasortere farligt affald, som er optaget på listen i Kommissionens beslutning 2000/532/EF af 3. maj 2000 om afløsning af beslutning 94/3/EF om udarbejdelse af en liste over affald i henhold til artikel 1, litra a), i Rådets direktiv 75/442/EØF om affald og af Rådets beslutning 94/904/EF om udarbejdelse af en liste over farligt affald i henhold til artikel 1, stk. 4, i Rådets direktiv 91/689/EØF om farligt affald (5) med senere ændringer, og det skal bortskaffes på en hensigtsmæssig måde. Dette omfatter tonere, tryksværte, køleudstyr og elektrisk udstyr, batterier, lægemidler, fedtstoffer/olie osv. Der skal være information til gæsterne om korrekt bortskaffelse af farligt affald.

Hvis den lokale myndighed ikke tilbyder bortskaffelse af farligt affald, tilvejebringer ansøgeren hvert år en erklæring fra den lokale myndighed om, at der ikke er etableret et system til bortskaffelse af farligt affald.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en liste over det farlige affald, som campingpladsen afstedkommer, og en angivelse af hvorledes det håndteres, sorteres, indsamles og bortskaffes, samt kopier af relevante kontrakter med tredjeparter. Ansøgeren skal i givet fald fremlægge den pågældende erklæring fra den lokale myndighed hvert år.

24. Affaldssortering

Personalet skal sortere affald i kategorier, som kan håndteres særskilt af de lokale eller nationale affaldshåndteringsanlæg. Hvis den lokale myndighed ikke tilbyder særskilt indsamling og/eller bortskaffelse af sorteret affald, skal campingpladsen skrive til dem og give udtryk for, at den er parat til at sortere affald, og at den er betænkelig ved manglen på særskilt indsamling og/eller bortskaffelse.

Anmodningen til de lokale myndigheder om at etablere særskilt affaldsindsamling og/eller -bortskaffelse skal gentages hvert år.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en angivelse af de forskellige affaldskategorier, som de lokale myndigheder accepterer, og procedurerne til sortering, håndtering og bortskaffelse af disse kategorier på campingpladsen og/eller relevante kontrakter med private foretagender. Ansøgeren skal i givet fald fremlægge den pågældende erklæring for den lokale myndighed hvert år.

25. Transport af affald

Hvis de lokale myndigheder ikke indsamler affald hos eller i nærheden af campingpladsen, skal sidstnævnte transportere sit affald til det nærmeste egnede anlæg.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en angivelse af de egnede anlæg, hvordan transporten foregår, og transportafstanden.

26. Engangsprodukter

Medmindre det er foreskrevet i lovgivningen, må følgende engangsprodukter ikke stilles til rådighed af campingpladsen i udlejningslogier og butikker:

»en-portions-« eller »engangs-«toiletartikler (f.eks. shampoo, sæbe, badehætter). Hvis der anvendes andre engangsprodukter, skal der stilles særlige containere til rådighed til bortskaffelse i henhold til lokale og nationale ordninger på pladsen, hvor disse produkter optræder.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en angivelse af, hvilke engangsprodukter der bruges, og ifølge hvilken lovgivning dette kræves, samt beskrivelse af type af og ordning for affaldsindsamling.

ANDRE SERVICEYDELSER

27. Rygeforbud i fællesrum

Der skal være et område for ikke-rygere i alle fællesrum.

Vurdering og verifikation: Ansøgeren skal fremlægge en erklæring om, at dette kriterium er opfyldt.

28. Offentlig transport

Gæster skal have let adgang til oplysninger om, hvordan de med offentlig transport kommer til campingpladsen og andre lokale destinationer. Findes der ingen offentlig transport, skal der gives oplysninger om andre miljøvenlige transportmuligheder.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med kopier af materialet.

LEDELSE

Ansøgere med en miljøstyringsordning registreret i henhold til EMAS eller ISO 14001 opfylder automatisk de følgende kriterier med hensyn til ledelsen. I dette tilfælde verificeres overensstemmelsen med disse kriterier til ledelsen via EMAS-registreringen eller ISO 14001-certificeringen.

29. Eftersyn og vedligeholdelse generelt

Alt udstyr, som benyttes til campingpladsens serviceydelse, skal efterses og vedligeholdes i overensstemmelse med lovgivningen, og når dette på anden måde viser sig nødvendigt, og arbejdet må kun udføres af kvalificeret arbejdskraft.

Lederen af campingpladsen skal have en skriftlig erklæring fra teknikeren om, hvor hyppigt loven kræver vedligeholdelseseftersyn af udstyr, der er omfattet af kriteriet.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en liste over udstyret og de personer/virksomheder, som forestår vedligeholdelsen.

30. Eftersyn og vedligeholdelse af kedler

a) Eftersyn og vedligeholdelse af kedler skal udføres mindst en gang om året eller oftere, hvis loven kræver det, eller der er behov for det, og arbejdet udføres af kvalificerede fagfolk i henhold til gældende CEI-standarder og nationale standarder eller i henhold til producentens instruktioner.

b) Hvert år gennemføres en test af, at kravene til virkningsgrader er opfyldt, jf. direktiv 92/42/EØF, national lovgivning eller producentens anvisninger, og at emissionerne ligger inden for de lovfæstede rammer. Hvis det ved eftersynet viser sig, at de ovenstående betingelser ikke er opfyldt, korrigeres dette omgående.

Vurdering og verifikation: Ansøgeren skal fremlægge en erklæring om, at begge dele af dette kriterium er opfyldt, sammen med en beskrivelse af kedlerne og vedligeholdelsesprogrammet for disse samt nærmere oplysninger om de personer/virksomheder, der udfører vedligeholdelsen, og hvad der kontrolleres i forbindelse med eftersynet.

31. Politik og handlingsprogram

Ledelsen skal føre en miljøpolitik, og den skal udarbejde en enkel miljøpolitisk erklæring og et præcist handlingsprogram for at sikre gennemførelsen af miljøpolitikken.

Hvert andet år udpeges mål i handlingsprogrammet for miljøindsatsen på områderne energi, vand, kemikalier og affald under hensyntagen til kriterierne i del B. Der udpeges en person, der handler som campingpladsens miljøforvalter og har til opgave at træffe de nødvendige foranstaltninger og nå målene. Gæsterne skal opfordres til at komme med kommentarer og feedback, der skal tages i betragtning.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en kopi af miljøpolitikken, miljøerklæringen og handlingsprogrammet samt procedurerne for, hvordan gæsternes kommentarer tages i betragtning.

32. Uddannelse af personalet

Campingpladsen skal informere og uddanne personalet, herunder med skriftlige procedurer eller manualer, for at miljøforanstaltningerne gennemføres og opmærksomheden øges om miljøvenlig adfærd. Der afholdes en passende uddannelse af nyansat personale inden fire uger efter ansættelsen og for hele personalet mindst en gang om året.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med nærmere oplysninger om uddannelsesprogrammet, indholdet af dette og en angivelse af, hvilke medarbejdere der har modtaget hvilken form for uddannelse og hvornår.

33. Information til gæster

Campingpladsen skal oplyse gæsterne om dens miljøpolitik, herunder sikkerheds- og brandværnsaspekter, de trufne foranstaltninger og EU's miljømærke. Gæsterne skal ved receptionen modtage oplysninger og et spørgeskema til at give deres mening om campingpladsens miljøaspekter. Der skal være synlige meddelelser til gæsterne med opfordring til at støtte miljømålsætningerne, navnlig i fællesrum og udlejningslogier.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med kopi af de oplysninger og meddelelser, der gives gæsterne, og angivelse af procedurerne for uddeling og indsamling af spørgeskemaet samt for, hvordan besvarelserne tages i betragtning.

34. Data om energi- og vandforbrug

Campingpladsen skal have en ordning til at indsamle og overvåge data om det samlede energiforbrug (kWh), elforbrug og andre energikilder (kWh) og vandforbrug (liter).

Data indsamles i form af alle modtagne fakturaer eller mindst hver tredje måned i den periode campingpladsen er åben, og der skal også beregnes et forbrug pr. overnatning og pr. m2 indendørs areal. Campingpladsen opbevarer resultaterne; de skal være til rådighed ved inspektion af det ansvarlige organ, der vurderede ansøgningen.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en beskrivelse af procedurerne. Ansøgeren skal i forbindelse med sin ansøgning fremlægge data om det ovennævnte forbrug som minimum for de seneste tre måneder (hvis tallene foreligger), og derefter skal disse data fremlægges hvert år for det foregående år. Med hensyn til langtidsophold kan antallet af overnatninger baseres på campingpladsejerens/-lederens skøn.

35. Indsamling af andre data

Campingpladsen skal have ordninger for at indsamle og overvåge data om kemikalieforbruget udtrykt i kg og/eller l med angivelse af, om produktet er koncentreret, og de producerede affaldsmængder (liter og/eller kg usorteret affald).

Data indsamles mindst hver sjette måned, og der skal også beregnes et forbrug eller en produktion pr. overnatning og pr. m2 indendørs areal. Campingpladsen opbevarer resultaterne; de skal være til rådighed ved inspektion af det ansvarlige organ, der vurderede ansøgningen.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en beskrivelse af procedurerne. Ansøgeren skal i forbindelse med sin ansøgning fremlægge data om det ovennævnte forbrug som minimum for de seneste seks måneder (hvis tallene foreligger), og derefter skal disse data fremlægges hvert år for det foregående år. Ansøgeren specificerer serviceydelserne og anfører, om der vaskes tekstiler på stedet.

36. Oplysninger på miljømærket

Miljømærkets rubrik 2 skal indeholde følgende tekst:

— energi- og vandbesparende foranstaltninger og forebyggelse af affald

— miljøledelsestiltag for at forbedre miljøresultater

— foranstaltninger til begrænsning af miljøpåvirkninger.

Vurdering og verifikation: Ansøgeren skal indlevere et forslag til, hvordan denne vil anvende mærket, samt en erklæring om, at dette kriterium er opfyldt.

DEL B

Kriterier omhandlet i artikel 2, andet afsnit

Hvert kriterium i denne del er tildelt en værdi udtrykt i point eller brøkdele af point. For at kunne kvalificere sig til miljømærket skal campingpladser score et mindste antal point. Hvis campingpladsen ikke tilbyder andre overnatningsmuligheder som en del af serviceydelserne, er det mindste nødvendige pointantal 16,5; hvis den gør, er det mindste nødvendige pointantal 20.

Den nødvendige pointsum skal øges med et point for hver af følgende yderligere serviceydelser, hvis disse tilbydes under campingpladsens ledelse eller ejerskab: mad (herunder morgenmad) og fritidsaktiviteter. Fritidsaktiviteter omfatter sauna, svømmebassin og alle andre lignende faciliteter, der findes på campingpladsens område, og de grønne områder, der ikke er en del af campingpladsens struktur, såsom parker, skove og haver, gæsterne har adgang til.

ENERGI

37. Elproduktion med solcelle-, vand- og vindenergi (2 point)

Campingpladsen skal råde over et elproduktionssystem baseret på solceller eller lokal vand- eller vindkraft, som forsyner eller vil forsyne etablissementet med mindst 20 % af det samlede årlige elforbrug.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med dokumentation for solcelle-, vandkraft- eller vindenergisystemet og data om både dets potentielle og dets faktiske produktion.

38. Opvarmning fra vedvarende energikilder (1,5 point)

Mindst 50 % af det samlede energiforbrug til rumopvarmning eller opvarmning af varmt brugsvand skal komme fra vedvarende energikilder.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med data om energiforbruget til rumopvarmning og opvarmning af varmt brugsvand samt dokumentation for, at mindst 50 % af denne energi kommer fra vedvarende energikilder.

39. Kedelvirkningsgrad (1 point)

Campingpladsen skal have en kedel mærket med fire stjerner som defineret i artikel 6 i direktiv 92/42/EØF.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en rapport fra de faglærte teknikere, som er ansvarlige for salget og/eller vedligeholdelsen af kedlen.

40. NOx-emissioner fra kedlen (1,5 point)

Kedlen skal være af klasse 5 i henhold til EN 297 prA3-standarden om regulering af NOx-emissioner, og dens udledning skal ligge under 70 mg NOx pr. kWh.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en rapport eller tekniske specifikationer fra de faglærte teknikere, som er ansvarlige for salget og/eller vedligeholdelsen af kedlen.

41. Fjernvarme (1 point)

Campingpladsen skal opvarmes med fjernvarme.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med dokumentation for tilkoblingen til fjernvarmenettet.

42. Kombineret kraftvarme (1,5 point)

Campingpladsens samlede forbrug af el og opvarmning i sanitære faciliteter, fællesrum og udlejningslogi skal leveres af et kombineret kraftvarmeværk. Hvis campingpladsen har sit eget kombinerede kraftvarmeværk, skal det dække 70 % af det samlede el- og varmeforbrug.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med dokumentation for det kombinerede kraftvarmeværk.

43. Varmepumpe (1,5 point)

Campingpladsen skal råde over en varmepumpe til opvarmning og/eller til klimaanlæg.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med dokumentation for varmepumpen.

44. Varmegenvinding (2 point)

Campingpladsen skal råde over et varmegenvindingssystem for en (1 point) eller to (2 point) af følgende kategorier: kølesystemer, ventilatorer, vaskemaskiner, opvaskemaskiner, svømmebassin(er) og/eller sanitært spildevand.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med dokumentation for varmegenvindingssystemerne.

45. Termostatregulering (1,5 point)

Temperaturen skal kunne reguleres individuelt i hvert fællesrum og udlejningslogi.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med dokumentation for termostatreguleringssystemet.

46. Isolering af eksisterende bygninger (2 point)

De opvarmede/luftkonditionerede bygninger på campingpladsen skal være bedre isoleret, end de nationale mindstekrav foreskriver, så energiforbruget nedbringes betydeligt.

Vurdering og verifikation: Ansøgeren skal fremlægge en erklæring fra en energitekniker om, at dette kriterium er opfyldt, sammen med dokumentation for isoleringen og de nationale mindstekrav.

47. Klimaanlæg (1,5 point)

Klimaanlægget skal som minimum have energieffektivitetsklasse A som fastsat i direktiv 2002/31/EF eller en tilsvarende energieffektivitet.

Dette kriterium gælder ikke for klimaanlæg, der også kan benytte andre energikilder, eller luft–til-vand- og vand–til-vand-apparater, eller enheder med et output (køleeffekt) på mere end 12 kW.

Vurdering og verifikation: Ansøgeren skal fremlægge tekniske specifikationer fra de faglærte teknikere, der er ansvarlige for installationen, salget og/eller vedligeholdelsen af klimaanlægget.

48. Automatisk slukning af klimaanlæg (1 point)

Der skal være et system, som automatisk slukker klimaanlægget i udlejningslogi, når vinduerne er åbne.

Vurdering og verifikation: Ansøgeren skal fremlægge tekniske specifikationer fra de faglærte teknikere, der er ansvarlige for installationen, salget og/eller vedligeholdelsen af klimaanlægget.

49. Bioklimatisk arkitektur (2 point)

Bygninger på campingpladsen skal bygges efter bioklimatiske arkitekturprincipper.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation.

50. Energieffektive køleskabe (1 point), opvaskemaskiner (1 point), vaskemaskiner (1 point), tørretumblere (1 point) og kontorudstyr (1 point) (op til 5 point)

a) (1 point): Alle køleskabe skal være i energieffektivitetsklasse A, A+ eller A++ i henhold til Kommissionens direktiv 2003/66/EF af 3. juli 2003 om ændring af direktiv 94/2/EF om gennemførelsesbestemmelser til Rådets direktiv 92/75/EØF for så vidt angår energimærkning af elektriske kølemøbler (6), og alle køle- eller minibarer skal mindst være i klasse C. Direktiv 2003/66/EF træder i kraft den 1. juli 2004. Vurdering og verifikation: Ansøgeren skal fremlægge dokumentation for alle køleskabes samt køle- og minibarers energiklasse med angivelse af de apparater, der har opnået et EU-miljømærke.

b) (1 point): Alle opvaskemaskiner skal have et relativt energiforbrug i klasse A i henhold til Kommissionens direktiv 1999/9/EF af 26. februar 1999 om ændring af direktiv 97/17/EF om gennemførelsesbestemmelser til Rådets direktiv 92/75/EØF for så vidt angår energimærkning af opvaskemaskiner (7). Vurdering og verifikation: Ansøgeren skal fremlægge dokumentation for alle opvaskemaskiners energiklasse med angivelse af de apparater, der har opnået et EU-miljømærke. Bemærk: Opvaskemaskiner, der ikke er omfattet af direktiv 1999/9/EF (f.eks. industrielle opvaskemaskiner), behøver ikke være i overensstemmelse.

c) (1 point): Alle vaskemaskiner skal have et relativt energiforbrug i klasse A i henhold til Kommissionens direktiv 96/89/EF af 17. december 1996 om ændring af direktiv 95/12/EF om gennemførelsesbestemmelser til Rådets direktiv 92/75/EØF for så vidt angår energimærkning af vaskemaskiner (8). Vurdering og verifikation: Ansøgeren skal fremlægge dokumentation for alle vaskemaskiners energiklasse med angivelse af de maskiner, der har opnået et EU-miljømærke. Bemærk: Vaskemaskiner, der ikke er omfattet af direktiv 96/89/EF (f.eks. industrielle vaskemaskiner), behøver ikke være i overensstemmelse.

d) (1 point): Mindst 80 % af alt kontorudstyr (personlige computere, skærme, faxmaskiner, printere, skannere, fotokopieringsmaskiner) skal opfylde Energy Star-specifikationerne som fastsat i Europa-Parlamentets og Rådets forordning (EF) nr. 2422/2001 af 6. november 2001 om et fællesskabsprogram for energieffektivitetsmærkning af kontorudstyr (9). Vurdering og verifikation: Ansøgeren skal fremlægge dokumentation med angivelse af kontorudstyr, som kunne komme i betragtning til Energy Star, og/eller de pc'er og bærbare computere, som bærer et miljømærke.

e) (1 point): Alle elektriske tørretumblere skal have et relativt energiforbrug i klasse A i forhold til Kommissionens direktiv 95/13/EF af 23. maj 1995 om gennemførelsesbestemmelser til Rådets direktiv 92/75/EØF for så vidt angår energimærkning af tørretumblere (10). Vurdering og verifikation: Ansøgeren skal fremlægge dokumentation for alle elektriske tørretumbleres energiklasse med angivelse af de maskiner, der har opnået et EU-miljømærke. Bemærk: Elektriske tørretumblere, der ikke er omfattet af direktiv 95/13/EF (f.eks. industrielle tørretumblere), behøver ikke være i overensstemmelse.

51. Elektriske hånd- og hårtørrere med sensor (1 point)

Alle elektriske hånd- og hårtørrere skal være udstyret med sensorer eller have fået tildelt et ISO Type I-miljømærke.

Vurdering og verifikation: Ansøgeren skal fremlægge relevant dokumentation for, hvordan campingpladsen opfylder dette kriterium.

52. Placering af køleskabe (1 point)

Køleskabe i køkken, kiosk og butik placeres og reguleres i henhold til principperne om energibesparelse.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium.

53. Automatisk slukning af lyset i udlejningslogi (1 point)

Systemer, hvor lyset slukkes automatisk, når gæsterne forlader logiet, skal være installeret i 80 % af campingpladsens udlejningslogi.

Vurdering og verifikation: Ansøgeren skal fremlægge tekniske specifikationer fra de faglærte teknikere, der er ansvarlige for installationen og/eller vedligeholdelsen af disse systemer.

54. Timer-regulerede saunaer (1 point)

Alle saunaer skal være forsynet med en timer.

Vurdering og verifikation: Ansøgeren skal fremlægge tekniske specifikationer fra de faglærte teknikere, der er ansvarlige for installationen og/eller vedligeholdelsen af disse systemer.

55. Svømmebassinsopvarmning med vedvarende energikilder (1,5 point)

Energi til opvarmning af svømmebassiner skal komme fra vedvarende energikilder. Mindst 50 %: 1 point, 100 %: 1,5 point.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med data om energiforbruget til opvarmning af svømmebassiner samt dokumentation, der viser mængden af energi fra vedvarende energikilder.

56. Automatisk slukning af udendørs belysning (1,5 point)

Udendørs belysning, der ikke er nødvendig af sikkerhedsgrunde, skal automatisk slukkes efter et bestemt tidspunkt eller aktiveres med en sensor.

Vurdering og verifikation: Ansøgeren skal fremlægge tekniske specifikationer fra de faglærte teknikere, der er ansvarlige for installationen og/eller vedligeholdelsen af disse systemer.

VAND

57. Brug af regnvand (1,5 point) og genvundet vand (1,5 point)

a) (1,5 point): Regnvand opsamles og bruges til andre formål end sanitært brugsvand og drikkevand. Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation, og på passende vis godtgøre, at forsyningen med sanitært vand og drikkevand holdes fuldstændigt adskilt fra regnvandet.

b) (1,5 point): Genvundet vand opsamles og bruges til andre formål end sanitært brugsvand og drikkevand. Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation, og på passende vis godtgøre, at forsyningen med sanitært vand og drikkevand holdes fuldstændigt adskilt fra regnvandet.

58. Automatiske vandingssystemer til udenomsarealer (1 point)

Campingpladsen skal anvende et automatisk system, der optimerer vandingstidspunkter og vandforbruget til udenomsarealers planter og græs.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation.

59. Vandgennemstrømningen i vandhaner og brusere (1,5 point)

Den gennemsnitlige vandgennemstrømning fra alle vandhaner og brusere med undtagelse af vandhaner i badekar må ikke overstige otte liter pr. minut.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation.

60. Wc-skyl (1,5 point)

Mindst 80 % af toiletterne må højst forbruge seks liter pr. skylning.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation.

61. Opvaskemaskiners vandforbrug (1 point)

Opvaskemaskinernes vandforbrug (udtrykt ved W(målt)) skal være mindre end eller lig med grænseværdien defineret i nedenstående ligning, med anvendelse af den samme testmetode EN 50242 og programcyklus, som er valgt i Kommissionens direktiv 97/17/EF (11):

W(målt) ≤ (0,625 × S) + 9,25

hvor:

W(målt)= opvaskemaskinens målte vandforbrug i liter pr. opvask med en decimal

S= det antal standardkuverter, som opvaskemaskinen er beregnet til.

Vurdering og verifikation: Ansøgeren skal fremlægge tekniske specifikationer fra de faglærte teknikere, der er ansvarlige for installationen, salget og/eller vedligeholdelsen af opvaskemaskinerne, eller dokumentation for, at opvaskemaskinerne har fået tildelt Fællesskabets miljømærke.

62. Vaskemaskiners vandforbrug (1 point)

De vaskemaskiner, som benyttes på campingpladsen af dens gæster eller personale eller på dennes vaskeri, må højst forbruge 12 liter vand pr. kg vasketøj målt i henhold til EN 60456:1999 under anvendelse af samme 60 °C-normalprogram for bomuld som valgt i Kommissionens direktiv 95/12/EF (12).

Vurdering og verifikation: Ansøgeren skal fremlægge tekniske specifikationer fra de faglærte teknikere, der er ansvarlige for installationen, salget og/eller vedligeholdelsen af vaskemaskinerne, eller dokumentation for, at vaskemaskinerne har fået tildelt Fællesskabets miljømærke. Campingpladsen skal fremlægge teknisk dokumentation fra sit vaskeri, hvoraf det fremgår, at vaskemaskinerne opfylder dette kriterium.

63. Vandhanevandets temperatur og gennemstrømningshastighed (1 point)

Vandtemperaturen og -gennemstrømningen skal kunne reguleres hurtigt og præcist i mindst 80 % af vandhanerne.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation.

64. Brusertimere (1,5 point)

Alle brusere i sanitære og fælles faciliteter skal være udstyret med en timer/sensor, der afbryder vandstrømningen efter et bestemt tidsrum, eller hvis de ikke benyttes.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation.

65. Overdækket svømmebassin (1 point)

Om natten eller når det fyldte svømmebassin ikke er i brug i mere end en dag, skal det overdækkes for at modvirke afkøling af vandet i bassinet og for at reducere fordampning.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation.

66. Afisning (indtil 1,5 point)

Når det er nødvendigt at afise veje, anvendes mekaniske midler eller sand/grus for at gøre vejene på campingpladsen sikre i tilfælde af is og sne (1,5 point).

Hvis der anvendes kemisk afisning, må der kun anvendes stoffer, der ikke indeholder over 1 % chlorid (Cl-) (1 point), eller afisningsmidler der har fået Fællesskabets miljømærke eller et nationalt eller regionalt ISO Type I-miljømærke (1,5 point).

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation.

67. Angivelse af vandets hårdhed (1 point)

I nærheden af sanitære faciliteter/vaskemaskiner/opvaskemaskiner skal der gives oplysninger om det lokale vands hårdhed, for at gæster og personale optimalt kan anvende vaskemidler, eller der skal være et automatisk doseringssystem, der optimerer vaskemiddelanvendelsen efter vandets hårdhed.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med dokumentation af, hvorledes gæsten informeres.

68. Vandbesparende urinaler (1,5 point)

Mindst 50 % af urinalerne skal anvende et system uden vand, eller urinalerne skal være udstyret med manuel eller elektronisk skylning, der kun skyller det enkelte urinal efter brug.

Vurdering og verifikation: Ansøgeren skal fremlægge relevant dokumentation for, hvordan campingpladsen opfylder dette kriterium.

69. Beplantning med oprindeligt hjemmehørende arter (1 point)

Nybeplantning af udenomsarealer med træer og hække skal bestå af oprindeligt hjemmehørende arter.

Vurdering og verifikation: Ansøgeren skal fremlægge detaljerede specifikationer af, hvordan campingpladsen opfylder dette kriterium, sammen med relevant dokumentation fra en ekspert.

70. Skift af håndklæder og lagener (1 point)

Gæsten skal informeres om campingpladsens miljøpolitik om at lade gæsten selv bestemme, hvornår der i udlejningslogi er behov for at skifte lagner og håndklæder, eller som standard en gang om ugen for lavere kategorier og to gange om ugen for højere kategorier logi. Dette gælder kun for udlejningslogi, hvor serviceydelsen omfatter håndklæder og/eller lagener.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med dokumentation af, hvorledes gæsten informeres.

FARLIGE KEMIKALIER

71. Rengøringsmidler (op til 4 point)

Mindst 80 vægtprocent af de håndopvaskemidler og/eller rengøringsmidler til opvaskemaskiner og/eller vaskemidler og/eller universalrengøringsmidler, som campingpladsen benytter, skal være tildelt Fællesskabets miljømærke eller andre nationale eller regionale ISO Type I-miljømærker (1 point for hver af disse fire kategorier).

Vurdering og verifikation: Ansøgeren skal fremlægge data og dokumentation (herunder relevante fakturaer) med angivelse af de anvendte mængder af sådanne produkter og mængderne af produkter med et miljømærke.

72. Indendørs malinger og lakker (1 point)

Mindst 50 % af de indendørs malinger af strukturer og udlejningslogi, undtagen udlejningscampingvogne og biler, skal være udført med malinger og lakker, som er tildelt Fællesskabets miljømærke eller andre nationale eller regionale ISO Type I-miljømærker.

Vurdering og verifikation: Ansøgeren skal fremlægge data og dokumentation (herunder relevante fakturaer) med angivelse af de anvendte mængder af sådanne produkter og mængderne af produkter med et miljømærke.

73. Bilvask kun på specielt indrettede områder (1 point)

Bilvask skal være forbudt eller kun tilladt på bestemte områder specielt udstyret til opsamling af vand og rengøringsmidler, så disse ledes til kloaksystemet.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med relevant dokumentation.

74. Fremme af alternativer til kunstige barbecue-tændere (1 point)

Der må ikke sælges kunstige barbecue-tændingsprodukter, men kun alternative produkter såsom rapsolie, hampeprodukter og lign.

Vurdering og verifikation: Ansøgeren skal fremlægge en erklæring om, at dette kriterium er opfyldt.

75. Dosering af desinfektionsmidler i svømmebassiner (1 point)

Svømmebassinet skal være forsynet med et automatisk doseringssystem, som med den mindst mulige mængde desinfektionsmiddel sikrer en passende hygiejne.

Vurdering og verifikation: Ansøgeren skal fremlægge teknisk dokumentation for det automatiske doseringssystem.

76. Mekanisk rensning (1 point)

Campingpladsen skal have præcise procedurer, hvormed der udføres kemikaliefri rengøring, som f.eks. anvendelse af mikrofiberprodukter eller andre ikke-kemiske rengøringsmaterialer, eller aktiviteter med lignende virkninger.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, i givet fald sammen med relevant dokumentation.

77. Økologiske haver (2 point)

Udenomsarealer passes enten uden brug af pesticider eller i henhold til økologiske landbrugsprincipper som fastsat i Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (13) med senere ændringer, eller som fastsat i national lovgivning eller i anerkendte nationale økologiske ordninger.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, i givet fald sammen med relevant dokumentation.

78. Insekt- og skadedyrsmidler (op til 2 point)

Den arkitektoniske udformning af udlejningslogi og sundhedsrelaterede metoder (såsom bygninger på pæle for at hindre rotters adgang, anvendelse af myggenet og og lign.) skal sikre, at anvendelsen af insekt- og skadedyrsmidler på campingpladsen holdes på et absolut minimum (1 point).

Hvis der anvendes insekt- og skadedyrsmidler, må der kun anvendes stoffer, der er tilladt til økologisk landbrug (som fastsat i forordning (EØF) nr. 2092/91), eller som har fået Fællesskabets miljømærke eller andre nationale eller regionale ISO Type I-miljømærker (1 point).

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, i givet fald sammen med relevant dokumentation.

AFFALD

79. Kompostering (op til 3 point)

Campingpladsen skal sortere relevant organisk affald (haveaffald 2 point, køkkenaffald 1 point) og sikre, at det komposteres i henhold til de lokale myndigheders retningslinjer (f.eks. af de lokale myndigheder, af etablissementet selv eller af en privat virksomhed).

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, i givet fald sammen med relevant dokumentation.

80. Drikkevarer på dåser (2 point)

Medmindre dette er krævet i lovgivningen, må drikkevarer på engangsdåser ikke udbydes i områder, der ejes eller direkte forvaltes af campingpladsen.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en angivelse af, hvilke engangsprodukter bruges, og i givet fald ifølge hvilken lovgivning dette kræves.

81. Morgenmad/madpakker og engangsprodukter (2 point)

Enportionspakker og engangskopper, -tallerkner og -bestik må ikke anvendes til morgenmad eller andre fødevareydelser.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation.

82. Bortskaffelse af fedt/olier (op til 3 point)

Der skal installeres fedtudskillere, og pandefedt/-olier og friturefedt/-olier skal indsamles og bortskaffes på passende vis (2 point). Der skal tilbydes gæster hensigtsmæssig bortskaffelse af fedt/olie (1 point).

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation.

83. Afstrømning fra parkeringspladser (1 point)

Olie og lignende spildprodukter fra køretøjer på parkeringspladsen skal indsamles og bortskaffes korrekt.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation.

84. Anvendte tekstiler, møbler og lign. (op til 3 point)

Brugte møbler, tekstiler og andre materialer såsom elektronisk udstyr skal sælges eller bortgives til velgørende formål eller andre sammenslutninger, som indsamler og genbruger sådanne varer.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation fra sammenslutningerne.

ANDRE SERVICEYDELSER

85. Regulering af trafik på campingpladsen (1 point)

Al kørsel (gæster og vedligehold/transport) på campingpladsen skal begrænses til bestemte tidspunkter og områder.

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation.

86. Trafik i forbindelse med transport og vedligehold (1 point)

Der må ikke bruges køretøjer med forbrændingsmotor til transport og vedligehold på campingpladsen.

Vurdering og verifikation: Ansøgeren skal fremlægge en forklaring af, hvordan campingpladsen opfylder dette kriterium, sammen med relevant dokumentation.

87. Trækvogne til gæster på campingpladsen (1 point)

Til transport af bagage og indkøb på campingpladsen skal gæsterne gratis kunne råde over trækvogne eller andre ikke motordrevne transportmidler.

Vurdering og verifikation: Ansøgeren skal fremlægge en forklaring af, hvordan campingpladsen opfylder dette kriterium, sammen med relevant dokumentation.

88. Ikke forseglede overflader (1 point)

Mindst 90 % af campingpladsens areal må ikke være dækket med asfalt/cement eller andre forseglende materialer, der hindrer ordentlig dræning og ventilation af jorden.

Vurdering og verifikation: Ansøgeren skal fremlægge en forklaring af, hvordan campingpladsen opfylder dette kriterium, sammen med relevant dokumentation.

89. Grønne tage (1,5 point)

Mindst 50 % af campingpladsens bygninger, der har hertil egnede tage (flade eller svagt hældende tage), skal være dækket med græs eller tilplantede.

Vurdering og verifikation: Ansøgeren skal fremlægge en forklaring af, hvordan campingpladsen opfylder dette kriterium, sammen med relevant dokumentation.

90. Kommunikation og oplysning om miljøet (op til 3 point)

Campingpladsen skal tilbyde gæsterne kommunikation og oplysning om miljøet via opslag om lokal biologisk mangfoldighed og om landskabs- og naturbevarelsesforanstaltninger (1,5 point). Gæsteunderholdning omfatter indslag om miljø (1,5 point).

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation.

91. Røgfrie fællesområder og udlejningslogi (1 point)

Rygning skal være forbudt i mindst 50 % af fællesrummene og 50 % af udlejningslogi.

Vurdering og verifikation: Ansøgeren skal oplyse om antallet og typen af områderne og anføre, i hvilke af disse der er rygeforbud.

92. Cykler (1,5 point)

Der stilles cykler til rådighed for gæsterne (mindst to cykler for hver 50 enhedspladser og/eller udlejningsenheder).

Vurdering og verifikation: Ansøgeren skal fremlægge en forklaring af, hvordan campingpladsen opfylder dette kriterium.

93. Returflasker og genbrugsflasker (op til 3 point)

Campingpladsen skal tilbyde drikkevarer i retur-/genbrugsflasker: læskedrikke (1 point), øl (1 point), vand (1 point).

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med relevant dokumentation fra flaskeleverandørerne.

94. Papirprodukter (op til 2 point)

Mindst 50 % af det anvendte toilet- og tissuepapir og/eller kontorpapir skal være tildelt Fællesskabets miljømærke eller andre nationale eller regionale ISO Type I-miljømærker (1 point for hver af disse to kategorier af papirprodukter).

Vurdering og verifikation: Ansøgeren skal fremlægge data og dokumentation (herunder relevante fakturaer) med angivelse af de anvendte mængder af sådanne produkter og mængderne af produkter med et miljømærke.

95. Varige forbrugsgoder (op til 3 point)

Mindst 10 % af enhver kategori af varige forbrugsgoder (f.eks. sengelinned, håndklæder, duge, personlige og bærbare computere, fjernsyn, madrasser, møbler, vaskemaskiner, opvaskemaskiner, køleskabe, støvsugere, gulvbelægninger, elektriske pærer) på campingpladsen skal være tildelt Fællesskabets miljømærke eller andre nationale eller regionale ISO Type I-miljømærker (1 point for hver af op til tre kategorier af varige forbrugsgoder).

Vurdering og verifikation: Ansøgeren skal fremlægge data og dokumentation med angivelse af antallet af sådanne produkter og antallet af produkter med et miljømærke.

96. Lokale fødevarer (op til 4,5 point)

Der skal tilbydes mindst to lokale fødevarer til hvert måltid, herunder morgenmad (1,5 point) og i butikken (1,5 point).

Det skal i givet fald være forbudt at indtage lokale udryddelsestruede arter såsom bestemte fisk og skaldyr samt »bushmeat« (1,5 point).

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med relevant dokumentation.

97. Økologiske fødevarer (op til 2 point)

Hovedingredienserne i mindst to retter (1 point) og mindst fire produkter i butikken (1 point) skal være fremstillet af økologiske fødevarer ifølge forordning (EØF) nr. 2092/91.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med relevant dokumentation.

LEDELSE

98. EMAS-registrering (3 point) eller ISO-certificering (1,5 point) af campingpladsen

Campingpladsen skal være registreret i fællesskabsordningen for miljøstyring og miljørevision (EMAS) (3 point) eller certificeret i henhold til ISO 14001 (1,5 point).

Vurdering og verifikation: Ansøgeren skal fremlægge passende belæg for EMAS-registrering eller ISO 14001.

99. EMAS-registrering (1,5 point) eller ISO-certificering (1 point) af leverandører

Mindst en af hovedleverandørerne eller servicevirksomhederne, som campingpladsen benytter, skal være registreret i EMAS (1,5 point) eller certificeret i henhold til ISO 14001 (1 point).

Vurdering og verifikation: Ansøgeren skal fremlægge passende belæg for, at mindst en af hovedleverandørerne er EMAS-registreret eller ISO 14001-certificeret.

100. Underleverandørers overensstemmelse med kravene i del A (op til 2 point)

Alle underleverandører af de to ekstra serviceydelser (mad og fritidsaktiviteter) skal mindst overholde dette miljømærkes del A-krav, der gælder for de specifikke serviceydelser (1 point for hver ydelse, der forefindes på campingpladsen).

Vurdering og verifikation: Ansøgeren skal fremlægge relevant dokumentation for kontrakter med underleverandører, hvad angår deres overensstemmelse med kravene i del A.

101. Energi- og vandmålere (op til 2 point)

Campingpladsen skal have installeret supplerende energi- og vandmålere, så det er muligt at indsamle data om forbruget til forskellige aktiviteter eller maskiner (1 point). Hver enhedsplads har sin egen energi- og vandmåler (1 point).

Vurdering og verifikation: Ansøgeren skal fremlægge en detaljeret forklaring af, hvordan campingpladsen opfylder dette kriterium, sammen med en analyse af de indsamlede data (hvis disse allerede er disponible).

102. Yderligere miljøtiltag (højst 3 point)

Enten:

a) Yderligere miljøtiltag (op til 1,5 point for hvert enkelt, men højst 3 point): Campingpladsens ledelse skal træffe foranstaltninger ud over dem, der er omhandlet af kriterierne i denne del eller i del A, for at forbedre campingpladsens miljøpræstationer. Det ansvarlige organ, som vurderer ansøgningen, tildeler en pointsum til disse tiltag, hvor hvert tiltag ikke kan tildeles mere end 1,5 point. Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med en fyldestgørende beskrivelse af hvert yderligere tiltag, som ansøgeren ønsker at få taget i betragtning.

Eller:

b) Tildeling af miljømærke (3 point): Campingpladsen skal have fået tildelt et af de nationale eller regionale ISO Type I-miljømærker. Vurdering og verifikation: Ansøgeren skal fremlægge passende belæg for, at vedkommende har fået tildelt et miljømærke.

(1) EFT L 283 af 27.10.2001, s. 33.

(2) EFT L 167 af 22.6.1992, s. 17.

(3) EFT L 86 af 3.4.2002, s. 26.

(4) EFT L 71 af 10.3.1998, s. 1.

(5) EFT L 226 af 6.9.2000, s. 3.

(6) EUT L 170 af 9.7.2003, s. 10.

(7) EFT L 56 af 4.3.1999, s. 46.

(8) EFT L 338 af 28.12.1996, s. 85.

(9) EFT L 332 af 15.12.2001, s. 1.

(10) EFT L 136 af 21.6.1995, s. 28.

(11) EFT L 118 af 7.5.1997, s. 1.

(12) EFT L 136 af 21.6.1995, s. 1.

(13) EFT L 198 af 22.7.1991, s. 1.